hotchpotch/miracl-hf-unified huggingface dataset:
La Vie promise
La Vie promise (kansainvälisesti "Ghost River" tai "The Promised Life") on vuonna 2002 ensi-iltansa saanut Olivier Dahanin ohjaama ja käsikirjoittama ranskalainen psykologinen draamaelokuva, jonka pääosissa ovat Isabelle Huppert, Pascal Greggory ja Maud Forget. Olivier Dahan käsikirjoitti elokuvan Agnès Fustier-Dahanin kanssa. Elokuvan tuottajana oli Éric Névé. "La Vie promise" kilpaili vuoden 2002 San Sebastiánin elokuvajuhlilla, missä Olivier Dahan oli ehdokkaana pääkilpailussa parhaan elokuvan Kultaisen simpukan saajaksi.
Sylvia (Isabelle Huppert) on 40-vuotias Nizzassa työskentelevä prostituoitu, jonka hylkäämä 14-vuotias Laurence-tytär (Maud Forget) saapuu yllättäen hänen asunnolleen tapaamaan biologista äitiään. Laurence vierailee äitinsä luona huonoon aikaan, sillä Sylvia on juuri silloin kahden sutenöörin pahoinpitelemänä. Kun Laurence puukottaa toisen sutenööreistä puolustaakseen Sylviaa, niin tyttären kuin äidinkin on paettava kaupungista maaseudulle. Sylvia yrittää löytää entisen aviomiehensä, jonka kanssa hänellä on 8-vuotias poika. Laurence sen sijaan yrittää löytää yhteyden äitiinsä tämän vastahakoisuudesta huolimatta. He tapaavat salaperäisen Joshua-nimisen karkulaisen (Pascal Greggory), joka liittyy heidän seuraansa. Sylvia kohtaa ongelmallisen menneisyytensä ja yrittää saada tolkkua elämästään.
"La Vie promisen" kuvauspaikkoina olivat muun muassa Pariisi, Grenoblen kaupunki Isèressä, Nizzan kaupunki Alpes-Maritimesissä ja La Ciotatin kunta Bouches-du-Rhônessa. Elokuvan budjettina oli 4 970 000 euroa ja tuotantoyhtiönä La Chauve Souris. Elokuvaa oli tuottamassa myös muun muassa Bac Films, France 2 Cinéma, StudioCanal ja Rhône-Alpes Cinéma.
"La Vie promise" sai ensi-iltansa Ranskassa 4. syyskuuta 2002 ja oli Bac Filmsin teatterilevittämä. Elokuva keräsi Ranskassa teatterikierroksensa aikana 124 626 katsojaa.
Rotten Tomatoes -sivuston mukaan 45% kriitikoista on antanut elokuvalle positiivisen arvosanan 5,5/10 keskiarvolla. Keräys perustuu 22 arviointiin. 550 käyttäjästä 48% on antanut elokuvalle positiivisen arvosanan 3,2/5 keskiarvolla. Metacritic-sivuston mukaan 14 arvostelun perusteella elokuva on saanut 52 pistettä sadasta mahdollisesta. Internet Movie Databasen 628 käyttäjää on antanut elokuvalle keskiarvon 6,1/10.
"La Vie promise" julkaistiin Ranskassa DVD:lle 1. huhtikuuta 2003.
Pyörtänökattara
Pyörtänökattara ("Bromus arvensis") on töpökattaroihin ("Bromus") kuuluva heinäkasvilaji. Se kasvaa noin 25–100 cm korkeaksi ja sen varsi on pyöreä ja kalju. Pyörtänökattaran lehdet ovat vihreitä, sileitä sekä karvallisia. Lehtituppi on noin kaksi kolmasosaa lehden pituudesta ja siinä on valkoinen tai kellertävä keskisuoni sekä selvästi näkyvä kieleke. Pyörtänökattaran kukinto on violetinvivahteinen, pyramidimainen ja harva röyhy. Röyhyn tähkylät ovat kapeita ja muodoltaan suikeita. Tähkylöissä on viidestä kolmeentoista kukkaa lomittain. Pyörtänökattaran hedelmä on jyvä.
Pyörtänökattara on harvinainen ja Suomessa siitä on havaintoja lähinnä eteläisestä Suomesta ennen 1960-lukua. 1960-luvulta ja sen jälkeen pyörtänökattarasta on Suomesta vain muutamia havaintoja eri puolilta Etelä- ja Keski-Suomea.
Eino Hirva
Eino Olavi Hirva (25. lokakuuta 1916 Sortavala – 2. lokakuuta 2004 Helsinki) oli suomalainen eversti, joka toimi ilmatorjunnan ja -puolustuksen eri tehtävissä sota-aikana ja sen jälkeen.
Hirvan vanhemmat olivat ylijunailija Kaarlo Hellgren ja Juudit Saukkonen. Hänen puolisonsa vuodesta 1940 oli Liisa Vaartaja. Hirvan veljestä Reino Hirvasta tuli kenraali, Hirvan kolmesta pojasta taas everstiluutnantti Jaakko Hirva toimi isänsä tavoin ilmatorjunnan parissa.
Hirva tuli ylioppilaaksi Sortavalan lyseosta 1935 ja suoritti Kadettikoulun 20. kurssin 1938 ja Sotakorkeakoulun 1948. Talvisodassa hän toimi ilmatorjuntapatterin päällikkönä Tolvajärvellä, jatkosodassa patterinpäällikkönä, ilmatorjuntaupseerina, ilmatorjuntakomentajana ja ilmatorjuntapatteriston komentajana. Toimittuaan Ilmatorjuntarykmentti 2:ssa koulutusupseerina 1938–1940 Hirva työskenteli Ilmatorjuntakoulussa aliupseeri- ja upseerikurssien johtajana 1941–1947, Sotakorkeakoulun opettajana 1947–1953 ja Pääesikunnan ilmapuolustustoimistossa toimistoesiupseerina 1953–1956 ja toimistopäällikkönä 1956–1963. Ennen eroamistaan vakinaisesta palveluksesta 1965 hän oli Porin sotilaspiirin päällikkö 1963–1965. Sotilasuransa jälkeen Hirva toimi vielä Scan-Auto Oy:n hallinnollisena johtajana 1965–1977. Aktiivinen oman ammattialansa seuraaja ja kirjoittaja Hirva osallistui muun muassa "Upseerin käsikirjan" kaikkien osien kirjoittamiseen. Vuonna 1978 hänet kutsuttiin Ilmatorjuntasäätiön kunniajäseneksi.
Hirva ylennettiin reservin vänrikiksi 1936, vänrikiksi 1938, luutnantiksi 1940, kapteeniksi 1941, majuriksi 1946, everstiluutnantiksi 1956 ja everstiksi 1963.
Kyösti Taanila
Kyösti Taanila (18. lokakuuta 1913 Nivala – 6. tammikuuta 1992 Varkaus) oli suomalainen opetusneuvos ja päätoimittaja. Taanila oli Varkaudessa ilmestyvän Warkauden Lehden päätoimittajana 1952–1978.
Helinä-keiju (elokuva)
Helinä-keiju ("Tinker Bell") on vuonna 2008 julkaistu animaatioelokuva.
Suomenkieliset äänet
Paula Vesala / Helinä
Pamela Tola / Rosetta
Johanna Kurkela / Iridessa
Hannah Marsh / Silver
Maria Ylipää / Fawn
Katariina Kaitue / Keiju-Maija
Jon-Jon Geitel / Terence
Tuomas Uusitalo / Clank
Aksu Palmén / Bobble
Susa Saukko / Vidia
Kaija Kärkinen / Kuningatar Okariina
Muissa rooleissa
Jenni Sivonen, Petteri Halmela, Petrus Kähkönen, Henna Haverinen, Velimatti Ranta, Kiti Kokkonen, Rauno Ahonen & Miina Turunen.
Laulut
Keijujen kevätlaulu
Laulajat: Johanna Kurkela
Keijujen kevätlaulu 2
Laulujat: Johanna Kurkela
Amy Burgess 
Pilvi Kekkonen 
Nenna Leskinen
Lentää sydän saa
Lauluja: Johanna Kurkela
Päivi Hilska
Sari Ann Moilanen
Suomenkielisen dialogin on ohjannut Carla Rindell.
Lossen-toisiintuminen
Lossen-toisiintuminen on kemiallinen reaktio, jossa hydroksaamihapon johdannainen toisiintuu muodostaen isosyanaatteja. Reaktion raportoi ensimmäisen kerran saksalainen kemisti Wilhelm Lossen vuonna 1872 ja reaktio on nimetty hänen mukaansa.
Lossen-toisiintuminen tapahtuu niin kutsutuille aktivoiduille hydroksaamihapoille, joita ovat hydroksaamihappojen asyyli-, sulfonyyli- ja fosforyylijohdannaiset. Sulfonyyli- tai fosforyylijohdannaiset ovat hieman asyylijohdannaisia reaktiivisempia. Reaktio tapahtuu kuumennettaessa näitä johdannaisia tai käsittelemällä johdannaisia laimealla emäsliuoksella. Reaktion mekanismin ensimmäisessä vaiheessa hydroksaamihappojohdannaisen typpiatomi luovuttaa protonin, jolloin muodostuu välivaiheena nitreeni. Tämä nitreeni toisiintuu muodostaen isosyanaatin. Mikäli reaktioseoksessa on vettä tai amiineja muodostuva isosyanaatti reagoi edelleen näiden kanssa muodostaen joko amiinin, jossa on yksi hiiliatomi vähemmän kuin alkuperäisessä hydroksaamihappojohdannaisessa, tai ureajohdannaisen.
Mekanismiltaan Lossen-toisiintuminen muistuttaa Hofmann- ja Curtius-toisiintumisia, mutta niistä poiketen se ei vaadi tapahtuakseen voimakkaita emäksiä tai hyvin korkeita lämpötiloja.
Untitled Unmastered
Untitled Unmastered (tyyliteltynä untitled unmastered.) on rap-artisti Kendrick Lamarin vuonna 2016 julkaistu kokoelmalevy. Se koostuu demoista jotka äänitettiin samaan aikaan kun Lamar työsti "To Pimp a Butterfly" -albumiaan, joten kyseisen albumin tavoin kappaleissa on paljon politiikkaan liittyviä aiheita ja kokeilua jazzin ja avantgarde -musiikin kanssa.
Albumi nousi Yhdysvalloissa Billboard 200 -listan ensimmäiselle sijalle. Suomessa se debytoi Suomen virallisen listan sijalla 26.
Aequornithes
Aequornithes on kladiin Ardeae kuuluva vesilintujen ryhmä. Se sisältää kuikkalinnut, pingviinilinnut, ulappalinnut, haikaralinnut, Suliformesin ja pelikaanilinnut, ja on luultavasti Eurypygimorphaen sisarryhmä.
Kladogrammi Burleigh, J.G. "et al". (2015) tutkimusten pohjalta:
Semih Erden
Semih Erden (s. 28. heinäkuuta 1986 Istanbul) on turkkilainen koripalloilija.
Sentterinä pelaava Erden on edustanut kotimaansa seurojen lisäksi NBA- ja serbiajamontenegrolaisjoukkueita. NBA:han hänet varasi 60. vuorolla Boston Celtics, jonka lisäksi Erden pelasi NBA:ssa Cleveland Cavaliersissa. Euroopassa Erden voitti Serbia ja Montenegron mestaruuden vuonna 2005, Turkin mestaruuden vuosina 2007, 2008 ja 2010, Turkin cup-mestaruuden vuonna 2010 ja Turkin supercup-mestaruuden vuonna 2008. Hän on pelannut useasti Turkin pääsarjan tähdistöottelussa. Erden on pelannut myös Turkin miesten maajoukkueessa useissa MM- ja EM-kilpailuissa. Vuonna 2010 hän saavutti kotikisoissa Turkin mukana MM-hopeaa.
Kerem Gönlüm
Kerem Gönlüm (s. 22. marraskuuta 1977) on turkkilainen koripalloilija.
Isona laitahyökkääjänä tai sentterinä pelaava Gönlüm on edustanut koko uransa ajan kotimaansa seurajoukkueita ja pelannut niissä muun muassa Euroliigaa. Hän voitti Turkin mestaruuden vuosina 2001 ja 2007, Turkin cup-mestaruuden vuosina 2003, 2004, 2005, 2006, 2007 ja 2009 ja Turkin supercup-mestaruuden vuonna 2001. Hän pelasi useasti Turkin pääsarjan tähdistöottelussa. Gönlüm on pelannut myös Turkin miesten maajoukkueessa useissa MM- ja EM-kilpailuissa. Vuonna 2010 hän saavutti kotikisoissa Turkin mukana MM-hopeaa.
Eino Kaikkonen
Eino Kaikkonen (s. 1945) on suomalainen opettaja ja runonlausuja.
Kaikkonen kävi Kajaanin lyseota ja opiskeli sen jälkeen Kajaanin opettajaseminaarissa 1965–1969 valmistuen sieltä kansakoulunopettajaksi. Hän kirjoitti artikkeleita Kajaanissa vuosina 1969–1970 ilmestyneeseen Hihapuukko- underground-lehteen. Lehti ja sen päätoimittajana ollut Kaikkonen haastettiin syksyllä 1969 oikeuteen siveellisyyslain rikkomisesta lehden ns. "pornonumeron" vuoksi, mutta syytteet hylättiin hovioikeudessa.
Kaikkonen toimi opettajana vuodesta 1969 alkaen. Hän oli suomalaisluokkien opettajana Tukholman Rinkebyssä 1985–1987 ja sen jälkeen opettajana Vantaalla Rautkallion koulussa 1988–1990 ja Kivistön koulussa vuodesta 1990 alkaen. Hän jäi eläkkeelle elokuussa 2012. Kaikkonen on kirjottanut kulttuuriaiheista lehtiartikkeleita ja pitänyt runonlausuntaesityksiä. Pentti Haanpään seuran puheenjohtaja 1973-83, Suomen Arvostelijain Liiton (SARV) puheenjohtaja 1990-91.
Uuden-Seelannin kansallispuolue
Uuden-Seelannin kansallispuolue (, ) on keskusta-oikeistolainen poliittinen puolue Uudessa-Seelannissa. Kansallispuolue on toinen maan nykyisistä johtavista pääpuolueista Työväenpuolueen ohella.
Kansallispuolue perustettiin Wellingtonissa toukokuussa 1936, jolloin "Yhdistynyt puolue" () ja "Reformipuolue" yhdistyivät. Aiemmin puolueet olivat toimineet yhteistyössä muodostaen koalition.
Kansallispuolue ei onnistunut saavuttamaan enemmistöä syyskuun 2017 vaaleissa, minkä jälkeen puoluejohtaja Bill English ilmoitti eroavansa. Hänen seuraajakseen puolue valitsi helmikuussa 2018 Simon Bridgesin.
Hr. Ms. De Ruyter (1853)
Hr. Ms. De Ruyter oli Alankomaiden kuninkaallisen laivaston sotalaiva.
Alus tilattiin Vlissingenistä ja sen köli laskettiin 1831 74-tykkisenä linjalaivana. Alus muutettiin 54-tykkiseksi fregatiksi vuonna 1850 ja se laskettiin vesille 1853. Se muutettiin 45-tykkiseksi höyrykoneella varustetuksi potkurikäyttöiseksi alukseksi vuonna 1860 ja edelleen kolme vuotta myöhemmin ironcladiksi. Alus ei ollut onnistunut ja se romutettiin vuonna 1874.
Bogdan Tanjević
Bogdan Tanjević (s. 13. helmikuuta 1947 Pljevlja, Montenegron ST, Jugoslavia) on bosnialaishertsegovinalais-italialainen, aikaisemmin jugoslavialainen, koripallovalmentaja ja aktiiviuransa lopettanut koripalloilija.
Pitkän ja menestyksekkään valmentajanuran tehnyt Tanjević on voittanut muun muassa Jugoslavian mestaruuden vuosina 1978, 1980 ja 2001, Italian mestaruuden vuonna 1996, Ranskan mestaruuden vuonna 2002, Turkin mestaruuden vuosina 2008 ja 2010, Italian cup-mestaruuden vuonna 1996, Jugoslavian cup-mestaruuden vuonna 2001, Turkin cup-mestaruuden vuonna 2010 ja Euroopan mestareiden cupin mestaruuden vuonna 1979. Hän valmensi Jugoslavian, Italian ja Turkin miesten maajoukkueet arvokisoissa mitaleille.
George Ellis Burcaw
George Ellis Burcaw (13. heinäkuuta 1921 Houston, Texas, Yhdysvallat) on yhdysvaltalainen museologi ja antropologi, joka on toiminut Yhdysvalloissa museonjohtajana ja kuraattorina sekä Idahon yliopiston museologian ja antropologian professorina.
George Burcaw syntyi 1921. Hänen vanhempansa olivat George Henry ja Mary Elizabeth Burcow. Hän valmistui Bachelor of Artsiksi Maryville Collegesta ja maisteriksi Idahon yliopistosta. Valmistumisen jälkeen hän teki jatko-opintoja Chicagon yliopistossa (1946–1948), Arizonan yliopistossa (1949–1950), Pariisin yliopistossa (1951–1952), Wisconsinin yliopistossa (1956) ja Pennsylvanian yliopistossa (1960).
Burcaw johti 1952–1958 Green Bayssä Nevillen julkista museota sekä toimi 1958–1962 Philadelphia Commercial Museumin pääkuraattorina ja 1962–1966 Coloradon osavaltionmuseoiden kuraattorina. Burcaw oli vuodesta 1966 eläköitymiseensä 1988 Idahon yliopiston museologian ja antropologian professorina. Hän on julkaissut useita kirjoja museologiasta ja antropologiasta. Burcaw’n tunnetuin teos on "Introduction to Museum Work" (1975), jossa hän hahmottelee museo- ja näyttelyteoriaa omien käytännön kokemustensa pohjalta.
Any key
Any key on lähinnä internet-huumorissa esiintyvä kuvitteellinen tietokoneen näppäin. Se juontaa juurensa varhaisissa tietokoneissa esiintyneissä tekstissä ”Press any key to continue” (). Kehotus ymmärrettiin kuitenkin usein väärin ja käyttäjä alkoi etsiä näppäimistöstään "any key" -näppäintä, vaikka sitä ei ole.
Iso-Pukki
Iso-Pukki () on saari Saaristomeren Pukinsalmessa, Turun Ruissalon ja Hirvensalon saarten välissä. Sen pinta-ala on 54 hehtaaria ja suurin pituus 1,1 kilometriä lounais-koillissuunnassa. Sen korkein kohta on noin 20 metriä merenpinnasta. Ison-Pukin koillispuolella on pienempi saari Pikku-Pukki. Molemmat saaret kuuluvat Turun aluejaossa Ruissalon kaupunginosaan.
Saarella on monia vanhoja puuhuviloita Ruissalon tapaan. Iso-Pukki ja Pikku-Pukki muodostavatkin Ruissalon kanssa yhden valtakunnallisesti merkittäväksi luokitellun rakennetun kulttuuriympäristön Suomessa. Iso-Pukki on rajattu Natura-alueeksi toteutustapana maankäyttö- ja rakennuslaki.
Vuosien 1830–1836 kirkonkirjojen mukaan saarella oli tuolloin Stora Bockholmen -niminen torppa, jonka aluetta koko saari oli. Myöhemmin saari jaettiin vuokratonteiksi, joille rakennettiin kesähuviloita. Ison-Pukin ja Pikku-Pukin nimien arvellaan tuleen siitä, että saariin on tuotu kesäisin lampaita ja vuohia laiduntamaan.
Vuoden 1917 palstajaossa Iso-Pukki jaettiin 13 palstaan, ja saarella on 1750-luvulta peräisin olevan Hirssaaren torpan lisäksi 12 huvilaa 1800-luvun loppupuoliskolta sekä 1900- ja 1910-luvuilta.
1950- ja 1960-luvulla Isossa-Pukissa toimi kaksi vähävaraisten perheiden kansakouluikäisten lasten kesäsiirtolaa, joita hallinnoi Turun kaupungin lastensuojelulautakunta. Kaupungin kesäsiirtoloita oli lisäksi kolme Särkisalossa ja kaksi Ruissalossa.
The Music Man
The Music Man on Meredith Willsonin säveltämä musikaali, jonka ensi-ilta oli New Yorkin Broadwayllä vuonna 1957. Se perustuu Willsonin ja Franklin Laceyn kirjoittamaan tarinaan.
Musikaalista tuli ilmestymisvuotenaan menestys, ja se saavutti viisi Tony-palkintoa, muun muassa parhaasta musikaalista. "The Music Man" esitettiin kaikkiaan 1 375 kertaa. Myös musikaalin soundtrack oli suuri menestys. "The Music Manista" on tehty elokuvasovitukset vuosina 1962 ja 2003.
Musikaali sijoittuu vuoteen 1912 ja se kertoo Harold Hill -nimisestä huijarista, joka yrittää vakuuttaa Iowassa sijaitsevan River Cityn asukkaille, että hän pystyy tekemään kylän pojista soittokunnan osaamatta lukea nuotteja.
Pikku-Pukki
Pikku-Pukki () on saari Saaristomeren Pukinsalmessa, Turun Ruissalon ja Hirvensalon saarten välissä. Sen pinta-ala on 3,6 hehtaaria ja suurin pituus 280 metriä itä-länsisuunnassa. Pikku-Pukin lounaispuolella on suurempi saari Iso-Pukki. Molemmat saaret kuuluvat Turun aluejaossa Ruissalon kaupunginosaan.
1800-luvulla saaressa on ollut Lilla Bockholmen -niminen sepäntorppa. Ison-Pukin ja Pikku-Pukin nimien arvellaan tuleen siitä, että saariin on tuotu kesäisin lampaita ja vuohia laiduntamaan.
Iso-Pukki ja Pikku-Pukki muodostavat Ruissalon kanssa yhden valtakunnallisesti merkittäväksi luokitellun rakennetun kulttuuriympäristön Suomessa. Pikku-Pukissa ei ole vanhoja puuhuviloita Ruissalon ja Ison-Pukin tapaan, mutta siellä on Airisto Segelsällskap -pursiseuran ravintola vuodelta 1889 ja vuoden 1851 paikeilla rakennettu 250 hengen ”pitsipaviljonki”, joka toimii nykyisin Rosita Oy:n tilausravintolana. Yhtiö järjestää myös risteilyjä saareen yleisimmin 200-paikkaisella M/S Lilyllä, joka hoitaa myös reittiliikennettä Vepsän ulkoilusaareen..
Vielä 1950-luvulla Pikku-Pukin kesäravintolaan kuljettiin paljon omilla veneillä tai saaristolaivoilla, joiden lähtölaiturille Ruissaloon kulki Turun Kauppatorilta linja-auto. Ravintola oli suosittu ylioppilaiden lakkiaisillanvieton pitopaikka. 1960-luvun alussa ravintolanpitäjä lopetti ja tilalle tuli lasten kesäsiirtola.
Pikku-Pukin ja Hirvensalon Maanpään niemen välinen salmi on vain runsaat sata metriä leveä. Maanpään Seulussa lapsena kesäänsä viettäneet muistelevat uineensa salmen yli Pikku-Pukkiin jäätelölle. Kapeikossa on käyty meritaisteluja 1800-luvulla muun muassa ruotsalaisia vastaan.
Kivisaari (täsmennyssivu)
Kivisaari voi tarkoittaa seuraavia asioita:
Paavo Lagerroos
Paavo Arvi Lagerroos (23. toukokuuta 1923 Pori – 11. tammikuuta 1997 Pori) oli suomalainen järjestösihteeri ja Suomen kansan demokraattisen liiton kansanedustaja.
Lagerroosin vanhemmat olivat vuokraviljelijä Anton Julius Lagerroos ja Edla Sofia Rintala. Hän kävi kansakoulun ja 1936–1938 ammattikoulun. Lagerroos oli aluksi rakennustyömehenä Porissa. Hän oli sitten Suomen demokraattisen nuorisoliiton Kuopion piirin piirisihteerinä 1946–1947 ja Satakunnan ja Kainuun piirin piirisihteerinä. Vuodesta 1957 alkaen Lagerroos oli rakennustyömiehenä Kajaanissa ja hän oli Rakennustyöläisten liiton Kainuun piirin aluejärjestön sihteerinä Kajaanissa 1960–1964. Viimeksi Lagerroos toimi Puuliiton toimitsijana Helsingissä 1971–1973 ja Puutyöväenliiton järjestösihteerinä 1974–1978.
Lagerroos oli kansanedustajana 1964–1970 edusten Oulun läänin vaalipiiriä. Hän tuli eduskuntaan 20. toukokuuta 1964 SKDL:n Janne Mustosen tilalle. Lagerroos oli presidentin valitsijamiehenä vuoden 1968 presidentinvaaleissa. Hän oli Porin kaupunginvaltuuston jäsen 1951–1952 sekä Kajaanin maalaiskunnan kunnanvaltuuston ja kunnanhalltuksen jäsenenä 1960–1971. Lagerroos oli Suomen kommunistisen puolueen Kainuun piirijärjestön, Kainuun maakuntaliiton ja Työläislasten tuki ry:n puheenjohtajana sekä kuului Suomen 4H-liiton valtuuskuntaan ja johtokuntaan.
Paavo Lagerroos oli naimisissa vuodesta 1953 toimistonhoitaja Irja-Liisa Pihkalan kanssa.
Soukan kappeli
Soukan kappeli on Espoon Soukassa sijaitseva kappeli. Rakennus sijaitsee osoitteessa Soukankuja 3 ja se on yksi Espoonlahden seurakunnan toimitiloista.
Soukan kappelin on suunnitellut arkkitehti Veijo Martikainen ja se valmistui 1978. Punatiilellä verhoiltu rakennus sijaitsee kallioisella tontilla vilkkaan kävelytien ja kadun välissä, vastapäätä Soukan koulua. Kappelin lisäksi kokonaisuuteen kuuluvat kellotorni, erikokoisia seurakuntasaleja ja muita toimitiloja sekä näiden väliin jäävä piha-alue. Rakennus peruskorjattiin vuonna 2003.
Kappelin sisäseinät ovat valkoiset ja ne on muurattu niin, että saumat muodostavat yhtenäiset pysty- ja vaakalinjat. Suuren osan alttariseinän alaosasta muodostaa paljas kalliopinta. Urkurakentamo Veikko Virtasen rakentamat urut valmistuivat vuonna 2006 ja ne on sijoitettu monimuotoisen kappelisalin takaosaan. Kappelissa on 150 istumapaikkaa.
Soukan kappeli Kirkko Espoossa - sivustolla
Barbara Cook
Barbara Cook (25. lokakuuta 1927 Atlanta, Georgia – 8. elokuuta 2017 New York, New York) oli yhdysvaltalainen laulaja ja näyttelijä. Hän tuli tunnetuksi 1950-luvun musikaaleista "Plain and Fancy" (1955), "Candide" (1956) ja "The Music Man" (1957), joista viimeksi mainitusta hän saavutti myös Tony-palkinnon. Hän jatkoi esiintymisiä pääasiassa teatterissa 1970-luvun puoliväliin asti, kunnes siirtyi kabaree- ja konserttilaulajaksi. Cook julkaisi lukuisia musiikkialbumeja.
Hillel
Hillel () oli johtava rabbi ja patriarkka juutalaisten toisen temppelin kaudella. Hän vaikutti Jerusalemissa, jonne hän perusti juutalaisen lain tulkinnan koulukunnan. Hänen vaikutusvaltansa oli huipussaan noin vuonna 40 eaa.
Hillel sai koulutuksensa Babyloniassa ja muutti Palestiinaan voidakseen opiskella Jerusalemissa. Hän saavutti siellä huomattavan maineen ja perusti lain määräysten tulkintaan keskittyvän koulun, jonka kilpailija oli Šammain koulu. Näistä kahdesta rabbista Hillel oli määräyksissään lempeämpi. Hän puolusti köyhiä ja korosti tasa-arvoisuutta opiskelussa, ja Hillelin ajalla oppineisuuden tavoittelusta alkoi tulla juutalaisille tapa palvella Jumalaa. Hillelin aikana myös rabbien arvovalta ja asema vahvistuivat merkittävästi juutalaisuudessa.
Hilleliä pidettiin paitsi suurena oppineena, joka sitoutui aina Tooraan, myös esikuvana kärsivällisyydessä ja nöyryydessä. Hillelin tunnettu juutalaisuuden määritelmä oli: ”Älä tee muille sitä, mikä sinusta on pahaa; kaikki muu on kommentaaria.”
Hillelin seuraajat jatkoivat Palestiinan juutalaisyhteisön patriarkan asemassa aina 400-luvulle jaa.
Mawu
Mawu on luojajumalatar Dahomeyn fon-kansan luomiskertomuksessa. Ensin Mawu synnytti jumalat ja jumalattaret. Heihin kuuluivat Maan jumalat, joita hallitsi Mawun esikoispoika Da Zodji, ukkosen jumalat johtajanaan toinen poika Sogbo, ja meren jumalat, joita johti kolmas poika Agbè. Tämän jälkeen Mawu muovaili ihmiskunnan savesta. Oikeastaan Mawu on yhdistetty jumalolento: hänen toinen puoliskonsa on Lisa, ja kun heidät mainitaan yhdessä, he ovat kaksikasvoinen Mawu-Lisa. Mawu on Maan ja kuun jumalatar, Lisa taivaan ja auringon. Mawun silmät hohtavat heikkoa valoa ja saavat kuun loistamaan. Mawu huomasi, että ihmiset tarvitsivat paikan jossa elää, joten hän päätti luoda Maan kosmisen käärmeen, Aido-Hwedon avulla.
Pikkukorvakärsäkäs
Pikkukorvakärsäkäs ("Otiorhynchus ovatus") on korvakärsäkkäiden ("Otiorhynchus") sukuun kuuluva kovakuoriainen. Aikuinen pikkukorvakärsäkäs on lentokyvytön ja kooltaan 4-5.5 mm. Sen keski- ja takaruumis on pyöreänsoikea ja kupera sekä väriltään kiiltävän musta tai mustanruskea. Pikkukorvakärsäkkään toukka on kooltaan 6 mm ja väriltään kellanvalkea. Toukan pää on ruskea ja tyypillisesti käyrässä asennossa. Muna on väriltään kellanvalkea, pyöreä ja kooltaan 0.5 mm. Pikkukorvakärsäkäs vioittaa toukkavaiheessa mansikkaa katkoen sen juuria ja kalvaen paksumpien juurien pintasolukkoa. Tämä aiheuttaa juurten kuihtumisen, jonka seurauksena koko kasvi ajan mittaan kuihtuu. Aikuiset pikkukorvakärsäkkäät syövät lehtiä, aiheuttaen lehtiin pyöreäreunaisia koloja ja joskus myös kukkia ja nuppuja. Pikkukorvakärsäkkään ravintokasveja ovat mansikka, villivadelma, hanhikit ja mesimarja.
Korvakärsäkkäiden lisääntyminen on partenogeneettista, joten lajilla ei esiinny lainkaan koiraita. Naaras munii mansikoiden tyville yhteensä useita satoja munia muutamasta pariinkymmeneen munaa samaan paikkaan.
Pikkukorvakärsäkästä voidaan biologisesti torjua levittämällä Heterorhabdites ja Steinernema sukujen (esim. Steinernema kraussei) loisankeroisia juuristoalueelle keväällä maan lämmettyä ja elokuussa. Kemiallisessa torjunnassa tehoaineina voidaan käyttää atsinfossimetyylia ja lambda-syhalotriinia sisältäviä torjunta-aineita.
The Shirelles
The Shirelles oli vuosina 1957–1982 toiminut yhdysvaltalainen tyttöyhtye, jonka suurin suosio ajoittui 1960-luvun alkuun. Yhtyeen muodostivat koulukaverit Shirley Owens, Doris Coley, Addie Harris ja Beverly Lee. Shirelles esitti rhythm and bluesia, soulia, doo-wopia ja poppia. Yhtyeen kuuluisimpia hittejä ovat muun muassa Yhdysvaltain listaykkösiksi nousseet ”Will You Love Me Tomorrow” ja ”Soldier Boy”.
Zen Cafén diskografia
Tämä on Zen Café -yhtyeen diskografia.
Listasijoitukset ovat Suomen viralliselta singlelistalta (Single Top 20), Rumba-lehden 50 Hittiä -listalta (Rumba Top 50), Suomen viralliselta latauslistalta (Top 30) (vuodesta 2007 lähtien) ja Suomen Radiolistalta (Radio Top 20 / Top 100).
Huawei Honor 8
Huawei Honor 8 on Huawein valmistama älypuhelin. Se on Suomessa suositun Honor 7:n seuraaja. Honor 8 esiteltiin Kiinassa heinäkuun 2016 alussa, mutta Euroopassa vasta 24. elokuuta.
Huawei Honor 8 käyttää Androidiin pohjautuvaa Emotion UI 5.0 -käyttöliittymää. Puhelimessa on kahdeksanytiminen (4×2,3 GHz & 4×1,8 GHz) Kirin 950 -järjestelmäpiiri. Honor 8:ssa on 5,2 tuuman LCD IPS -näyttö, jonka tarkkuus on 1 920 × 1 080 pikseliä. Honor 8:ssa on kaksi 12 megapikselin kameraa, joista toinen tallentaa värikuvia ja toinen vain mustavalkokuvia. Yhdistämällä molempien kameroiden kuvat puhelin pyrkii tallentamaan yhteen kuvaan enemmän yksityiskohtia ja valoa. Honor 8:ssa on USB Type-C-liitäntä, joka on kuitenkin vanhaa USB 2.0 -tyyppiä. Honor 8 ei ole vesitiivis eikä siinä ole langatonta latausta. Honor 8 sisältää kaksi SIM-korttipaikkaa.
Huawei Honor 8 sai hyvän vastaanoton. Puhelinvertailun arvostelija Sami Koivunen piti sitä hyvänä vaihtoehtona ”perustason älypuhelinkäyttöön”. Koivusen tavoin Taskumuron arvostelija Juha Kokkonen kehui Honor 8:n hyvää hinta-laatusuhdetta.
The Donays
The Donays oli 1960-luvulla toiminut yhdysvaltalainen tyttöyhtye Hamtrackista, Michiganista. R&B-musiikkia esittänyt yhtye tunnetaan parhaiten vuoden 1962 hitistään ”Devil in His Heart”, jonka kirjoitti Richard P. Drapkin. The Beatles julkaisi siitä oman ”Devil in Her Heart” -nimisen versionsa toisella albumillaan "With the Beatles".
The Donays julkaisi urallaan vain yhden singlen. ”Devil in His Heartin” b-puoli oli nimeltään ”Bad Boy”.
Mir akhur
Mir akhur oli useissa sultanaateissa, kaanikunnissa ja emiraateissa kuninkaallista hovitallimestaria tarkoittava virkanimi.
Vastaavia virkanimiä löytyi myös eurooppalaisista hoveista, kuten esimerkiksi Yhdistyneen kuningaskunnan "Master of the Horse" ja Ruotsin "överhovstallmästare".
Virka kaikkine vastuineen jaettiin kahdelle henkilölle; suuren tallin mestarille ("büyük mir akhür") ja pienen tallin mestarille ("küçük mir akhür"). Mir akhürien vastuulla oli palatsin tallien ylläpitäminen ja niiden huollon järjestäminen. Molemmat virkanimet olivat arvoltaan korkealla palatsin hierarkiassa, mutta arvoon liittyvä vastuu oli myös suuri.
Suuri talli koostui yhteensä seitsemästätoista rakennuksesta. Sen talleissa oli noin tuhat hevosta. Molempien tallimestareiden alaisuudessa työskenteli 1500-luvun alkupuolella yhtensä lähes kolmetuhatta henkilöä. Vuosisadan loppuun mennessä työntekijöiden lukumäärä oli kasvanut yli neljääntuhanteen. Suuren tallin mestari vastasi myös hevosten ja kameleiden hoitoon liittyvistä valtakunnallisista kysymyksistä. Hänen lähimmät alaisensa vastasivat lisäksi ratsuväen hevosten sekä armeijan huoltokuormastoihin kuuluneiden hevosten ja kamelien hoidosta sotien ja sotaretkien aikana.
Osa Osmanien valtakunnan suurvisiireiksi nousseista virkamiehistä oli aiemmin palvellut mir akhürina sulttaanin palatsissa.
Janie Bradford
Janie Bradford (s. 2. kesäkuuta 1939 Charleston, Missouri, Yhdysvallat) on yhdysvaltalainen lauluntekijä, joka tunnetaan erityisesti yli 25 vuoden työskentelystään Motown-levymerkille. Kuuluisin hänen kirjoittama kappaleensa on yhdessä Berry Gordyn kanssa tehty ”Money (That’s What I Want)”, jonka levytti alun perin Barrett Strong, ja sittemmin esimerkiksi brittiläiset The Beatles- ja The Rolling Stones -yhtyeet. Toinen kuuluisa laulu on muun muassa The Temptationsin ja Marvin Gayen julkaisema ”Too Busy Thinking About My Baby”.
Oaklandin varastopalo 2016
Oaklandin varastopalo oli onnettomuus, joka tapahtui Oaklandin kaupungissa Kaliforniassa 2. joulukuuta 2016. Tulipalo syttyi kaksikerroksisessa varastorakennuksessa, jossa oli palon syttymisaikaan elektronisen musiikin tapahtuma. Palon syttyessä rakennuksessa oli noin 50 ihmistä, joista 36 menehtyi onnettomuudessa.
Rakennuspalon syttymissyytä ei saatu selville. Aluksi epäiltiin, että palo sai alkunsa jääkaapista tai muusta sähkölaitteesta, mutta viranomaiset eivät pystyneet varmistamaan asiaa. Varastorakennus oli muutettu taiteilijoiden asuin- ja työskentelytiloiksi, mutta muutostöihin ei ollut lupaa viranomaisilta eikä tilassa myöskään ollut palohälyttimiä tai sammutusjärjestelmää.
Yksi onnettomuudessa menehtyneistä oli 32-vuotias suomalainen Hanna Ruax. Hänen isänsä mukaan turvapaikanhakijoita auttanut Ruax joutui kuolemansa jälkeen internetin vihapuheen kohteeksi.
Silverstonen 6 tunnin ajo 2017
Silverstonen 6 tunnin ajo 2017 oli FIA World Endurance Championship -kauden 2017 ensimmäinen osakilpailu, joka ajettiin 14–16. huhtikuuta Silverstonen moottoriradalla, Englannissa.
Kilpailun voitti Toyotalla ajaneet Anthony Davidson, Sébastien Buemi ja Kazuki Nakajima.
Span 6 tunnin ajo 2017
Span 6 tunnin ajo 2017 oli FIA World Endurance Championship -kauden 2017 toinen osakilpailu, joka ajettiin 4–6. toukokuuta Circuit de Spa-Francorchamps'n moottoriradalla Belgiassa.
Kilpailun voitti Toyotalla ajaneet Anthony Davidson, Sébastien Buemi ja Kazuki Nakajima.
Microsoft Lumia 435
Microsoft Lumia 435 on Microsoft Mobilen tammikuussa 2015 julkaisema älypuhelin. Puhelimessa on neljän tuuman näyttö ja se on saatavilla vihreänä, oranssina, valkoisena, sekä mustana.
Microsoft Lumia 430
Microsoft Lumia 430 on Microsoft Mobilen maaliskuussa 2015 julkaisema älypuhelin. Puhelimessa on neljän tuuman näyttö ja se on saatavilla oranssina, sekä mustana.
Microsoft Lumia 532
Microsoft Lumia 532 on Microsoft Mobilen tammikuussa 2015 julkaisema älypuhelin. Puhelimessa on neljän tuuman näyttö ja se on saatavilla vihreänä, oranssina, valkoisena, sekä mustana.
Microsoft Lumia 540
Microsoft Lumia 540 on Microsoft Mobilen huhtikuussa 2015 julkaisema älypuhelin. Puhelimessa on neljän tuuman näyttö ja se on saatavilla sinisenä, oranssina, harmaana, valkoisena, sekä mustana.
Microsoft Lumia 550
Microsoft Lumia 550 on Microsoft Mobilen valmistama älypuhelin. Sen julkisti Microsoft 6. lokakuuta 2015 julkaisutapahtumassaan.
Tuula Pynnä
Tuula Riitta Pynnä (o.s. "Rastimo"; s. 8. joulukuuta 1958 Turku) on suomalainen juristi. Pynnä on ollut oikeusneuvos ja Suomen korkeimman oikeuden jäsen 1. elokuuta 2012 alkaen. Pynnä valmistui oikeustieteen kandidaatiksi 1981. Hän työskenteli Pirkanmaan käräjäoikeuden tuomarina vuosina 1993–1995 ja hän oli korkeimman hallinto-oikeuden jäsen vuosina 2006–2012.
Microsoft Lumia 640 XL
Microsoft Lumia 640 XL on Microsoft Mobilen maaliskuussa 2015 julkaisema älypuhelin. Puhelimessa on 5,7 tuuman näyttö ja se on saatavilla oranssina, mustana, mattapintaisena syaanina ja valkoisena, sekä kiiltäväpintaisena valkoisena.
Jarmo Littunen
Jarmo Matti Littunen (s. 26. kesäkuuta 1956 Helsinki) on suomalainen juristi. Hän on ollut oikeusneuvos ja Suomen korkeimman oikeuden jäsen 1. elokuuta 2012 alkaen. Littunen valmistui oikeustieteen kandidaatiksi 1980. Hän työskenteli Helsingin käräjäoikeuden käräjätuomarina vuosina 2000–2001.
Huone kaupungissa
Huone kaupungissa ("Une Chambre en ville") on ranskalainen musikaalielokuva vuodelta 1982. Se on ohjannut ja käsikirjoittanut Jacques Demy. Se on musikaali, jonka jokainen vuorosana lauletaan samaan tyyliin kuin Demyn 1960-luvun elokuvissa "Cherbourgin sateenvarjot" ja "Rochefortin tytöt". Elokuva voitti Prix Mélièsin ja se nimettiin ehdolle yhdeksään César-palkintoon. Musiikin sävelsi Michel Colombier.
Elokuva tapahtuu Nantesin satamakaupungissa vuonna 1955, suuren lakon aikana. Nuori satamatyöläinen, lakkolainen François Guilbaud vuokraa huoneen leskeksi jääneeltä, yläluokkaan kuuluvalta rouva Langloisilta. Françoisin tyttöystävä Violette Pelletier asuu äitinsä kanssa ja haluaa mennä naimisiin. François ei ole tästä innostunut, osittain siksi että hänellä ei ole rahaa eikä asuinpaikkaa.
François tapaa kadulla kauniin, pelkkään turkikseen pukeutuneen naisen. Nainen on Édith Leroyer, joka elää onnettomassa avioliitossa televisioliikkeen omistajan kanssa ja työskentelee sivutoimisesti prostituoituna. Heidän välilleen syntyy suhde. Tapahtumat saavat pian traagisia ja melodramaattisia käänteitä.
Microsoft Lumia 650
Microsoft Lumia 650 on Microsoft Mobilen helmikuussa 2016 julkaisema älypuhelin. Puhelimessa on viiden tuuman näyttö ja se on saatavilla valkoisena, sekä mustana.
Tuomo Antila
Tuomo Antila (s. 7. huhtikuuta 1968) on suomalainen juristi. Hän on ollut oikeusneuvos ja Suomen korkeimman oikeuden jäsen 1. syyskuuta 2015 alkaen. Antila valmistui oikeustieteen kandidaatiksi 1991 ja lisensiaatiksi 1998.
Microsoft Lumia 950
Microsoft Lumia 950 on Microsoft Mobilen lokakuussa 2015 julkaisema älypuhelin. Puhelimessa on 5,2 tuuman näyttö ja se on saatavilla valkoisena, sekä mustana.
Microsoft Lumia 950 XL
Microsoft Lumia 950 XL on Microsoft Mobilen lokakuussa 2015 julkaisema älypuhelin. Puhelimessa on 5,7 tuuman näyttö ja se on saatavilla valkoisena, sekä mustana.
Paul Smart
Paul Smart (s. 23. huhtikuuta 1943 Eynsford, Kent) on brittiläinen uransa lopettanut ratamoottoripyöräilijä. Hänen suurin saavutus oli Imola 200 voitto vuonna 1972 Ducatilla. Smart oli parhaimmillaan viides 350-kuutioisten sarjassa kaudella 1971.
Smart aloitti kilpa-ajamisen 1965 Britanniassa eri lyhytkilpailuissa. Seuraavana vuonna hän kilpaili 125-kuutioisissa John Buttonin kanssa samalla pyörällä säästäen samalla rahaa ostaakseen 250-kuutioisen Cottonin. Hän saavutti Cottonilla 250-kuutioisten mestaruuden klubi tasolla. Smart voitti myös Mallory Parkissa Stars of Tomorrow tapahtumassa 250-kuutioisten kilpailun heinäkuussa 1966 Greeves pyörällä.
Kaudella 1968 Smart pääsi kilpailemaan Yamahalla 250-kuutioisten sarjassa yhden kilpailun Mansaaren kilpailussa, jossa hän joutui keskeyttämään.
Kaudeksi 1969 Smart siirtyi 500-kuutioisten sarjaan Seeley pyörällä. Hän ajoi kolme kilpailua kauden aikana, mutta joutui keskeyttämään jokaisessa.
Kaudella 1970 Smart saavutti parempaa menestystä. Hän palasi takaisin Yamahalle, jolla Smart ajoi 250- ja 350-kuutioisissa. Hän saavutti 250-kuutioisissa kolmannen sijan Suomen ja Ulsterin kilpailuissa. Loppupisteissä Smart sijoittui kolmanneksitoista. 350-kuutioisissa hän kilpaili Maansaaren kilpailussa, jossa ajoi kolmanneksi ja oli kauden loppupisteissä seitsemästoista. Smart kilpaili myös 500-kuutioisissa Seeley pyörällä, mutta heikommalla menestyksellä. Hän ajoi neljä kilpailua, joista keskeytti kolmesti. Maaliin hän ajoi Hollannissa, jossa Smart sijoittui viidenneksi.
Kaudella 1971 Smart kilpaili Yamahalla 250- ja 350-kuutioisissa. 250-kuutioisissa hän ajoi kaksi kilpailua. Belgiassa Smart ajoi viidenneksi ja Ruotsissa hän ajoi toiseksi jääden noin 33 sekuntia kilpailun voittaneesta Rodney Gould'sta. Smart oli loppupisteissä yhdestoista. 350-kuutioisissa hän saavutti uransa parhaimman kauden. Smart ajoi kolme kilpailua, joista Saksassa hän ajoi kolmanneksi. Itä-Saksassa ja Ruotsissa Smart ajoi toiseksi jääden molemmilla kerroilla kilpailun voittaneen Giacomo Agostinin taakse. Loppupisteissä Smart oli viides.
Kaudella 1972 Smartista tuli yksi Ducatin tunnetuimmista kuljettajista voitettuaan Imola 200 kilpailun uudella Ducati 750 Imola Desmo pyörällä. 23. huhtikuuta ajettu kilpailu oli ensimmäinen, joka luotiin kilpailemaan Daytona 200 vastaan. Smart ajoi yhdysvalloissa Hansenin Kawasakilla pienellä palkalla, kunnes sai puhelun vaimoltaan tarjouksesta ajaa Ducatilla Imolassa. Ducati tarjoi Smartille lentoliput ja 500 punnan palkkion tuloksesta huolimatta. Smart ajoi samalla kaudella Ducatilla yhden kilpailun 500-kuutioisissa. Hän sijoittui Italian kilpailussa neljänneksi.
Smart ajoi vielä kaudella 1974 500-kuutioisissa Suzukilla, mutta ilman menestystä. Kuudesta ajamistaan kilpailuista hän keskeytti kaikki.
Smart päätti kilpauransa vuonna 1978.
Intiansarvinokka
Intiansarvinokka ("Anthracoceros albirostris") on sarvinokkien heimoon kuuluva lintu. Sitä tavataan Etelä-Aasian pohjoisosissa, Etelä-Kiinassa, Kaakkois-Aasiassa ja Länsi-Indonesiassa seuraavissa maissa: Bangladesh, Bhutan, Brunei, Kambodža, Kiina, Intia, Indonesia, Laos, Malesia, Myanmar, Nepal, Singapore, Thaimaa ja Vietnam.
Lajin kannan suuruutta ei ole määritetty, mutta kannan on ilmoitettu olevan suurin sarvinokista. Kanta on vakaa, koska se ei ole pienenemässä eikä sillä ei tiedetä olevan mitään merkittäviä uhkia.
Viime aikoina on kuitenkin myös havaittu, että se olisi hävinnyt Etelä-Kiinasta. Malakan niemimaalla se saattaa olla uhattuna poikaskaupan ja metsänhakkuiden vuoksi. Lajia pidetään kuitenkin sarvinokista sopeutuvimpana elinympäristönsä suhteen, sillä se on levinnyt hyvin laajalle, on pienikokoinen ja elää monenlaisissa ympäristöissä.
Sen elinpiiriä ovat kuivat ja kosteat metsät, savannit ja viljellyt maat.
Ducati: 90th Anniversary
Ducati: 90th Anniversary on Milestonen kehittämä vuonna 2016 julkaistu ratamoottoripyöräaiheinen ajopeli. Peli on julkaistu digitaalisena latauksena PlayStation 4:lle, Xbox Onelle ja Microsoft Windowsille. Italiassa peliä myytiin myös kopiona GameStopissa.
Ducati on spin-off Milestonen "Ride" moottoripyöräpelistä. Se keskittyy täysin Ducatin moottoripyörä historiaan. Yhtiö perustettiin 1926 ja sen ensimmäiset kilpapyörät nousivat menestykseen 1950-luvulla. Peli sisältää 39 moottoripyörää Ducatin historiasta aina 1950-luvulta 2010-luvulle saakka. Ratoja on viisi erilaista maantiekilpailua ja kahdeksan ratakilpailua, kuten Imola, Potrero de Los Funes, Alméria, Road America, Magny-Cours, Donington Park ja Sugo.
Pelissä on kolme erilaista pelitilaa, Historic Tour, Quick Mode ja Online. Historic Tourissa keskitytään eri vuosikymmenten moottoripyöriin ja ne ovat jaettu seitsemään eri luokkaan 1950-, 1970-, 1980-, 1990-, 2000-vuosikymmeneen ja 2010-lukuun, sekä The Final Victories. Viimeinen luokka keskittyy pelkästään Superbike ja MotoGP pyörillä ajettaviin tehtäviin. Jokaisella vuosikymmenellä on erilaisia tehtäviä, jotka vaihtelevat vuosikymmenestä riippuen. Tehtäviin kuuluu yksittäiskilpailuja, kolmesta kilpailusta koostuva mestaruukilpailut, aikaraja tehtäviä ja tietyn määrän ohituksia suoritettavia kilpailuja.
Quick Mode sisältää yksittäisen kilpailun ja aika vastaan ajettavan tilan, jossa voi kilpailla muita pelaajia vastaan aikaparemmuudesta.
Onlinessa on mahdollista kilpailla muita pelaajia vastaan ja luoda oma pelitila, johon voi määrittää muun muassa minkä luokan moottoripyörillä ajetaan kilpaa.
Pelissä on muutamia moottoripyöriä Ducatin menestyneitten kilpa-ajajien vuosilta.
Iman Meskini
Iman Meskini (s. 3. maaliskuuta 1997 Oslo, Norja) on norjalainen näyttelijä. Hänet tunnetaan parhaiten nuorisodraamasarjasta "Skam", missä hän näytteli Sana Bakkoushia, joka oli päähenkilönä sarjan 4. tuotantokaudella. Hän opiskelee Oslon yliopistossa arabiaa ja Lähi-Idän tutkimusta. Meskinin isä on kotoisin Tunisiasta ja äiti Norjasta.
John F. Kennedy Juniorin lento-onnettomuus
John F. Kennedy Jr:n lento-onnettomuus tapahtui 16. heinäkuuta 1999 kello 21.41. John F. Kennedy Jr:n ollessa matkalla viikonlopuksi Martha’s Vineyardiin vaimonsa Carolynin sekä Carolynin sisaren Laurenin kanssa. Kone katosi tutkasta kello 21.40. Kone putosi Atlantin valtamereen, ja kaikki kolme koneessa ollutta kuolivat.
Lento lähti noin kaksi tuntia myöhässä Kennedyn odottaessa vaimoaan kaupungin ruuhkasta. Kone nousi lopulta ilmaan kello 20.38, noin 24 minuuttia auringonlaskun jälkeen, ja koneen oli tarkoitus laskeutua kymmenen aikoihin Martha's Vineyardin lentokentälle.
Kun kello läheni 22:ta illalla, Martha's Vineyardin lentoasema ei ole kuullut mitään Kennedyn koneesta. Koneen oli kuitenkin nähty lentävän omituista lentoreittiä. Kello 21.38 Kennedyn kone oli noin 630 metrin korkeudessa. Kello 21.39 sen nähtiin nousevan noin 660 metriin. Kello 21.40.40 sen nähtiin lentävän vain 330 metrissä 25,7 kilometrin päässä lentokentältä. Kone lensi tuolloin poispäin Martha's Vineyardista, ja se oli viimeinen tutkahavainto, joka koneesta saatiin.
Kennedy viritti radiota taajuudelle 127,25, ja yritti saada sieltä säätietoja. Samalla hän aloitti käännöksen oikealle, mutta silloin nopeus vain kasvoi. Kone kääntyi NTSB:n mukaan 125 astetta oikealle, mutta samalla 30 astetta alaspäin. Kone putosi nokka edellä ylösalaisin Atlantin valtamereen.
Kennedy ei ollut käynyt mittarilentokurssiaan loppuun. Ulkona oli pilvistä, ja Kennedy lensi visuaalisesti. Hän ei katsonut ulos virittäessään radiota. Samaan aikaan kone kallistui. Kennedy viritti radion taajuudelle 127,25, mutta ilmeni, että taajuudella ei kerrottu Martha's Vineyardin säätietoja, ja oikea taajuus olisi ollut 126,25.
Onnettomuuden syyksi julistettiin hallinnan menetys tilantajun menetyksen johdosta.
Dino Crisis (pelisarja)
Dino Crisis on Capcomin julkaisema videopelisarja. Sarjan on suunnitellut Shinji Mikami.
Elis Furuhjelm
Elis Furuhjelm (5. toukokuuta 1850 Helsinki – 16. heinäkuuta 1910 Helsinki) oli suomalainen senaatin protokollasihteeri ja valtiopäivämies.
Furuhjelmin vanhemmat olivat senaattori, Viipurin hovioikeuden presidentti Harald Viktor Wilhelm Furuhjelm ja Eva Matilda Aglaê von Kothen. Hän pääsi ylioppilaaksi Helsingin yksityislyseosta 1866 ja valmistui Helsingin yliopistosta filosofian kandidaatiksi 1871, filosofian maisteriksi 1873 sekä molempien oikeuksien kandidaatiksi 1877. Furuhjelm sai varatuomarin arvon 1883.
Furuhjelm oli vt. varalääninkamreerina Oulussa 1879–1885 ja sihteerinä teollisuushallituksessa 1885–1890. Sen jälkeen hän oli senaatin kauppa- ja teollisuustoimituskunnan protokollasihteerinä 1890–1906 ja hän oli poliittisista syistä virasta erotettuna 1903–1905 osallistuttuaan sortovuosien passiiviseen vastarintaan. Furuhjelm oli myös vuodesta 1877 alkaen säätyvaltiopäiville aatelissäädyn edustajana.
Elis Furuhjelm oli naimisissa vuodesta 1877 Selma Gabriela Antellin kanssa. Heidän poikiaan olivat tähtitieteilijä, professori, kansanedustaja ja ministeri Ragnar Furuhjelm sekä säveltäjä, musiikkikirjailija Erik Furuhjelm.
Aurinkokurkilinnut
Aurinkokurkilinnut (Eurypgiformes) on lintujen lahko kladissa Eurypygimorphae. Eurypygiformes sisältää kaksi heimoa; Rhynochetidae (kagut) ja Eurypygidae (aurinkokurjet). Molemmat heimot koostuvat yhdestä suvusta ja lajista: suku "Rhynochetos" lajista kagu ("Rhynochetos jubatus") ja suku "Eurypyga" lajista aurinkokurki ("Eurypyga helias").
Tapio Nevalainen
Tapio Nevalainen (s. 1946) on suomalainen Kajaanissa asuva elokuvateatterin omistaja ja yksi Kajaanin elokuvakerhotoiminnan pioneereista. Hänen omistamansa Kino Sisu oli pitkään ainoa Kajaanissa toiminut elokuvateatteri ja teatterissa panostettiin laadukkaiden elokuvien esittämiseen. Kino Sisu lopetti toimintansa kesällä 2003 sen jälkeen kun Nevalainen oli hävinnyt joulukuussa 2001 tarjouskilpailun Kajaanin uuden elokuvakeskuksen elokuvateatterin pitämisestä helsinkiläiselle Marko Röhrin ja Ilkka Y. L. Matilan yritykselle.
Nevalainen aloitti elokuva-alalla jo 1961 elokuvateatterin juoksupoikana kun Kajaanissa vielä toimi useita elokuvateattereita. Nevalainen on toiminut myös vuonna 1972 perustetun Kajaanin elokuvakerhon sihteerinä ja kuului kerhon perustajiin. Hän oli jo syksyllä 1960 mukana perustamassa "Kajaanin Teinien Elokuvakerho KaTe-Kinoa", tähän kerhoon kuuluivat muun muassa elokuvakriitikko Mikael Fränti, Suomen Elokuva-arkiston tutkija Sakari Toiviainen, elokuvaohjaaja Tapio Suominen ja dokumenttielokuvia ohjannut Marjatta Koivulehto. Nevalainen kirjoitti artikkeleita myös 1969–1970 Kajaanissa ilmestyneeseen Hihapuukko-underground-lehteen.
Nevalaiselle myönnettiin Sodankylä-palkinto vuonna 2001, perusteluissa mainittiin että hän oli tuonut idealismin tavanomaiseen elokuvatoimintaan. Marraskuussa 2003 hän sai Saarijärven elokuvaviikon Matti Pellonpää -palkinnon ansiokkaasta toiminnastaan elokuvaharrastuksen kehittäjänä. Hän on saanut myös Kajaanin kaupungin kulttuuripalkinnon vuonna 1993.
Suliformes
Suliformes on uusi lintujen lahko, joka sisältää taksonomisesti kiisteltyyn pelikaanilintuihin (Pelecaniformes) aiemmin luettuja heimoja.
Perinteisesti pelikaanilintuihin luettiin pelikaanit (Pelecanidae), käärmekaulat (Anhingidae), fregattilinnut (Fregatidae), tropiikkilinnut (Phaethontidae), suulat (Sulidae) ja merimetsot (Phalacrocoracidae). Viimeaikaiset tukimukset ovat osoittaneet että monet ryhmän piirteet, joita perinteisesti käytetään lahkon määrittelemiseen, ovat konvergentin evoluution tulosta, ja että ryhmä on parafyleettinen.. Kuvatakseen paremmin näiden lintujen sukulaissuhteita, Clements "et al." siirsivät vuoden 2010 uudistetussa maailman lintujen taksonomisessa listassa heimot fregattilinnut (Fregatidae), suulat (Sulidae), käärmekaulat (Anhingidae) ja merimetsot (Phalacrocoracidae) pelikaanilinnuista uuteen lahkoon Suliformes.
Vasarapäähaikaran asema luokittelussa on ollut epävarma, ja se on tavallisesti sijotettu omaan heimoonsa, mutta AOU lukee sen pelikaanien heimoon. HBW Alive sijoittaa sen kuitenkin omaan heimoonsa, mitä kladogrammi alla myös kuvastaa.
Walrus-luokka
Walrus-luokka on Alankomaiden kuninkaallisen laivaston neljän aluksen muodostama sukellusveneluokka.
Alukset suunniteltiin korvaamaan käytöstä poistuva Dolfijn-luokka. Ydinkäyttöisyys oli aluksi tutkinnankohteena, mutta se hylättiin taloudellisin ja teknisin perustein. Britannian kuninkaalliseen laivastoon otettiin yhteyttä yhteishankkeen perustamiseksi, mutta yritys epäonnistui huolimatta lähes samankaltaisista vaatimuksista. Alankomaat päätyi lopulta parannellun Zwaardvis-luokan hankintaan.
Kahdella luokalla on siten samat mitat ja sisätilat. Tärkein ulkoinen ero on X:n muotoisen perän ohjauspintojen käyttöönotto, mitä oli testattu "USS Albatrosilla" vuonna 1961 ja mikä oli myöhemmin otettu käyttöön Ruotsin merivoimien sukellusveneissä. Perä oli selkeä parannus matalissa vesissä tapahtuvaan ohjaamiseen ja tietokoneohjaus mahdollisti tarkat suunnanmuutokset kaikissa syvyyksissä ja nopeuksilla.
Zwaardvis-luokan dieselmoottorit toimittanut Werkspoor oli poistanut valikoimistaan kyseisen dieselmoottorin, mutta vastaavat SEMT Pielstickin dieselmoottorit oli asennettu Kortenaer-luokan fregatteihin generaattoreiksi. Kahteen viimeiseen luokan alukseen asennettiin Brons-Werkspoorin dieselmoottorit. Kaikki sähköjärjestelmän osat mukaan lukien sähkömoottori tuotettiin Alankomaissa. Miehistönmäärää saatiin laskettua viidellätoista yhdistämällä komentotilat. siihen sisällytettiin konehuoneenvalvomo, valvontakeskus ja taistelunjohtokeskus, jossa oli SEWACO-VIII taktinen tietojärjestelmä kaksine tietokoneineen ja seitsemän GUPSY monitoiminäyttöpäätettä.
Torpedoputkista voidaan ampua sekä torpedoja että sub-Harpoon merimaaliohjuksia. Thomson-CSF:n valmistama keskialueen hyökkäyskaikuluotaimessa on passiivitoiminto sekä laajakaistainen aktiivitoiminta. Lisäksi aluksella on brittiläinen tyypin 2026 hinattava kaikuluotain. Alukset on myös varustettu Sperryn Mk 29 paikannusjärjestelmällä ja satelliittinavigoinnilla.
Someilmiö
Someilmiö on sosiaalisessa mediassa paljon innostusta herättävä ilmiö, esim. ajankohtainen tapahtuma, asia tai Youtube-esiintyjä. Someilmiö-sana poimittiin Kotimaisten kielten keskuksen sanatietokantaan vuonna 2015.
Vuonna 2015 poliisi osallistui sosiaalisessa mediassa harmaan talouden kampanjaan, josta syntyi kriittinen vastakampanja #pizzagate.
Vuonna 2016 julkaistu Raivokas Risujemmaaja -video risumiehestä nousi someilmiöksi, mutta herätti myös keskustelua yksityiselämää loukkaavasta tiedon levittämisestä. Videon kuvaaja tuomittiin tapauksesta sakkoihin.
Mediatalo Aller on järjestänyt Some Awards -tapahtumia, jossa Suomen vaikuttavimmat ja onnistuneimmat sosiaalisen median ilmiöt on palkittu.
Marjatta Koivulehto
Marjatta Koivulehto, sukunimi aik. "Niiranen" on suomalainen elokuvaäänittäjä, -leikkaaja ja ohjaaja.
Kainuusta kotoisin oleva Koivulehto valmistui taiteen maisteriksi Taideteollisen korkeakoulun elokuva- ja tv-työn linjalta ja toimi sitten 1970-luvun lopulta lähtien leikkaajana ja äänittäjänä useissa eri elokuvissa (Iso Vaalee, Jon, Mona ja palavan rakkauden aika, No Comments, Sukupolvien muisti-sarja, Unto M.). Koivulehto on käsikirjoittanut, ohjannut, tuottanut ja leikannut vuonna 1988 valmistuneen pitkän dokumenttielokuvan Latvoilta jokisuulle joka kertoo puun matkasta ja irtouitosta Kemijoen vesistössä Kitisen ja Ounasjoen varrella Pohjois-Suomessa. Elokuvan pohjana oli Koivulehdon keväällä 1983 tekemä haastattelu- ja valokuvausmatka.
Azerbaidžanin Grand Prix
Azerbaidžanin Grand Prix (, ) on Azerbaidžanissa järjestettävä Formula 1 -sarjan osakilpailu.
Azerbaidžanin Grand Prix järjestettiin ensimmäisen kerran vuonna 2017. Kilpailu ajetaan kuusi kilometriä pitkällä Bakun katuradalla. Bakun katuradalla ajettiin jo kaudella 2016, mutta tuolloin kilpailu ajettiin nimellä Euroopan Grand Prix.